《种兰三岁始花戏题示内》
明代·李达

我是种树郭橐驼，手栽花木非医国。城西半亩养风烟，天下閒民愧九职。

前年欲办九畹兰，自减饔飧面如墨。至令妻嗔颇遭骂，昔者高声今默默。

妻言汝愚不可及，曾移方竹婵娟色。匝月枯槁鸣霜风，破灶烧却成灰黑。

于今滋兰纵能活，晨炊不得当春韭。高人或可竹胜肉，尔曹岂亦兰作糗？

兰乎兰乎经三载，天全性得吾不害。年年不作花，使我长叹嘅。

今秋忽讶擢纤茎，素手盥濯无氛埃。其势钩连或迤出，翩翻低昂各自开。

吾闻佛国闻香以为食，一念随现不用行厨催。兰有国香资鼻观，此外盘餐尽可废。

恒恐此意外人知，实则至味萃其内。媚服之者知为谁，口不能言以臆对。

作者简介：明凤阳定远人。永乐初以都指挥使镇守洮州，七年率兵攻西宁。进都督佥事。在镇四十年，为各族军民所畏服。正统中致仕。